En ny, nordjysk pris blev torsdag uddelt for første gang. Direktør for Aalborg Håndbold Jan Larsen er kåret som Årets Nordjyske Ambassadør.

Han lader sig rive med på sidelinjen. Det har han gjort i næsten 20 år. Og udbruddenes betydning er ikke til at tage fejl af. - Jeg skal jo stå stille og roligt på sidelinjen og nyde kampen, når den går i gang, siger Jan Larsen med ironi i stemmen. Ironien er tydelig for alle, der kender Jan Larsen. ’Stille’ og ’rolig’ er formentlig de to ord, der rammer mest ved siden af, hvis man skal beskrive håndbold-direktøren. Dedikation og dybt engagement er kendetegnende for manden, der har en stor del af æren for Aalborg Håndbolds succes. En succes der har ledt klubben til at spille Champions League-finale i seneste sæson og vinde DM-guldet. Igen. Men Jan Larsen nægter at tage æren, selvom resultaterne taler for sig selv. Når man spørger om hans betydning for klubben, går han faktisk sin vej. - Jeg kan ikke klare alt det der med, at jeg skal stå og forklare, hvor god jeg er, siger han, mens han bevæger sig rundt i sit andet hjem: Gigantium. Måske skyldes det, at Jan Larsen aldrig rigtigt stiller sig tilfreds med et resultat. I hvert fald ikke lang tid ad gangen. - Man kan altid stile efter, hvad det næste så er, eller hvad vi kan gøre bedre. Målet er, at Aalborg Håndbold også fremover er at finde i europæisk tophåndbold. - Vi synes, vi har fundamentet til at gøre det, siger Jan Larsen og henviser til den nyindkøbte stjernespiller Mikkel Hansen, og fortsætter: - Og når du har muligheden for det, så er du næsten også forpligtet til at gøre det. ”Undskyld vi afbryder” For et par uger siden bankede TV2 Nords administrerende direktør, Mikael Justesen, og leder for Nibe Festival, Peter Møller Madsen, på døren ind til et mødelokale i Gigantium. - Goddaw, hilser Mikael Justesen i klippet nedenfor. - Goddaw, siger Jan Larsen - Undskyld vi forstyrrer, men vi har en lille hilsen til dig. I forbindelse med uddelingen af prisen ’Årets Nordjyde’, der gives til en nordjysk ildsjæl, der gør en forskel for andre, har TV2 Nords administrerende direktør taget initiativ til en ny pris: Årets Nordjyske Ambassadør. - Vi vil gerne lave et tillæg til prisen Årets Nordjyde, som vi har nu, hvor vi siger, at her har vi et menneske, som sætter Nordjylland positivt i fokus - også på den helt store scene, nationalt eller internationalt, udtaler adm. direktør for TV2 Nord, Mikael Justesen. De tre Årets Nordjyde-dommere har derfor påtaget sig at udpege en person, der indfrier disse kriterier. Og der har i år været enighed om at pege på Jan Larsen for hans indsats som direktør for Aalborg Håndbold. - Jeg er selvfølgelig enormt beæret over at være udnævnt til nordjysk ambassadør. Det er en stor ære for mig. Samtidigt er jeg stolt på Aalborg Håndbolds vegne. Det er jo ikke kun en titel, der tilfalder mig. Den tilfalder alle dem, der omkring klubben; mine medarbejdere og de dygtige spillere. Vi er en nordjysk virksomhed, og vi gør alt for at sætte Nordjylland på verdenskortet. Det vil vi blive ved med. Endnu engang tusind tak for den ære. Det vil vi prøve at leve op til, siger Jan Larsen. Prismodtageren blev officielt meldt ud torsdag aften under Årets Nordjyde, men fordi Jan Larsen er i udlandet med Aalborg Håndbold, kunne han ikke selv være til stedet for at modtage prisen. Se dokumentaren 'Hvad fanden sker der i Aalborg Håndbold?'